“สาธารณสุข” ยืนยันคนไทย 2 รายล่าสุดติดเชื้อ “โควิด-19” อาการดีขึ้น!
“กระทรวงสาธารณสุข” ยืนยันพบ 2 คนไทย ชาย-หญิง ติดเชื้อไวรัส “โควิด-19” ล่าสุดอาการดีขึ้นแล้ว!
“กระทรวงสาธารณสุข” ยืนยันพบ 2 คนไทย ชาย-หญิง ติดเชื้อไวรัส “โควิด-19” ล่าสุดอาการดีขึ้นแล้ว!
25 ก.พ. 2563

นพ.สุขุม กาญจนพิมาย ปลัดกระทรวงสาธารณสุข (สธ.) เปิดเผยสถานการณ์การแพร่ระบาดของไวรัสโคโรนาสายพันธุ์ใหม่ 2019 (โควิด-19) ว่า ล่าสุดพบผู้ป่วยยืนยันติดเชื้อไวรัสโควิด-19 อีก 2 ราย จากผลการตรวจเบื้องต้นในห้องปฏิบัติการ
โดยรายแรก เป็นหญิงไทย อายุ 31 ปี เป็นแม่บ้าน มีประวัติจากคนในครอบครัวเดินทางกลับมาจากเมืองกวางโจว ประเทศจีน ซึ่งผู้ป่วยรายนี้กำลังรักษาตัวอยู่ใน รพ.ราชวิถี มีอาการปอดอักเสบ แต่ปัจจุบันอาการดีขึ้นแล้ว
ส่วนรายที่ 2 เป็นชายไทย อายุ 29 ปี อาชีพพนักงานขับรถดูแลนักท่องเที่ยวต่างชาติ กำลังรักษาตัวอยู่ที่ รพ.บำราศนราดูร
“ทั้ง 2 รายนี้ ผลแล็บยืนยันจากกรมวิทยาศาสตร์การแพทย์ และ รพ.จุฬาฯ ยืนยันตรงกันว่าเป็นบวก แต่ขณะนี้ทั้ง 2 รายอาการดีขึ้นแล้ว เจ้าหน้าที่จะได้สอบสวน และเก็บตัวอย่างจากผู้ที่อยู่ใกล้ชิดผู้ป่วยเพื่อมาวิเคราะห์ต่อไป” นพ.สุขุม กล่าว
ทั้งนี้ ปัจจุบัน ประเทศไทยมีผู้ป่วยยืนยันติดเชื้อไวรัสโควิด-19 รวมทั้งสิ้น 37 ราย โดยยังรักษาตัวอยู่ใน รพ. 15 ราย และกลับบ้านได้แล้ว 22 ราย